“મેં તો પહેલેથી જ કીધું હતું કે ડુંગળી ને દૂધની શોખીન છો એટલે જ આ કરોળિયા નીકર્યા છે, તે મુઆ ડૉક્ટરે બી એ જ કીધું કે એલર્જી છે…!” એણે રૂમાલ ડોલમાં નાખ્યો ને લિક્વિડથી હાથ ધોયા અને પાછી કોબીજના મોટા પાંદડાંમાં પૂરાઈ ગઈ. ચાના બે ઘૂંટડા તો માંડ પી શકી. રિપોર્ટ જોવાની ઈચ્છા તો જરાય ન થઈ. ક્યાં છે એ જાણવાની ઈચ્છાય ન થઈ. એવું લાગ્યું કે મોબાઈલમાં બીપ અવાજ થયો. તરત પર્સમાંથી મોબાઈલ કાઢી ચેક કર્યો. કોઈ રિપ્લાય ન હતો ! ફરી ટેક્સટ કરતી કરતી હું રૂમમાં આવી. મેં મેસેજ ટાઈપ કર્યો.